arnastofnun/IGC-2024 huggingface dataset:
Ítalski fasistaflokkurinn

Ítalski fasistaflokkurinn (ítalska: "Partito nazionale fascista", PNF) var ítalskur stjórnmálaflokkur sem Benito Mussolini stofnaði (að eigin sögn) árið 1915. Upphaflega hét hann „byltingarflokkur fasista“ en eftir slæma útreið í þingkosningum 1919 var nafni hans breytt. Undanfari flokksins voru vopnuðu sveitirnar Fasci italiani di combattimento sem Mussolini stofnaði árið 1919. Sveitirnar klæddust svörtum skyrtum og skreyttu sig með merkjum sem minntu á herdeildarmerki. Meðlimir þeirra voru því kallaðir „svartstakkar“. Þær fengu stuðning landeigenda og iðnjöfra með því að ráðast gegn jafnaðarmönnum, skipuleggja verkfallsbrot og hleypa upp baráttufundum. Eftir Rómargönguna 1922 náði flokkurinn völdum á Ítalíu og afnam í reynd lýðræði árið 1924. Stórráð fasismans fór með stjórn flokksins.

Stefna ítalska fasistaflokksins byggðist á þjóðernishyggju, samráðsskipan og integralisma í atvinnu- og efnahagsmálum. Flokkurinn rak útþenslustefnu og varð með tímanum hallur undir heimsvaldastefnu með stofnun nýlendna í Afríku og innlimun landsvæða við Miðjarðarhafið.

Eftir ósigra Ítala í Síðari heimsstyrjöld ákvað stórráðið að setja Mussolini af. Í kjölfarið féll stjórn flokksins og hershöfðinginn Pietro Badoglio, sem tók við völdum, bannaði flokkinn 27. júlí 1943. Lýðveldisflokkur fasista var þá stofnaður og ríkti um stutt skeið yfir leppríki á Norður-Ítalíu. Þegar ný stjórnarskrá Ítalíu var samin eftir stríð var flokkurinn bannaður. Ýmsir stjórnmálaflokkar hafa þó verið stofnaðir sem arftakar hans. Sá helsti var Ítalska samfélagshreyfingin (MSI) stofnaður af fyrrum stuðningsmönnum Mussolinis árið 1946. Sá flokkur var leystur upp 1995 og Þjóðarbandalagið tók við keflinu af honum en hefur síðan hafnað arfleifð fasismans. Þjóðarbandalagið er síðan orðið hluti af Bræðrum Ítalíu, þjóðernissinnuðum íhaldsflokk sem var myndaður úr nokkrum hægrisinnuðum smáflokkum árið 2012.
Thurso

Thurso (skoska: "Thursa", gelíska: "Inbhir Theòrsa") er bær á Katanesi í norðurhluta Skotlands. Thurso er nyrsti bærinn á Stóra-Bretlandi. Íbúar eru um 8000. Nafnið er dregið af fornnorræna orðinu "Þjórsá" sem síðar varð "Þórsá".
La Fiancée de Lucky Luke

Makaval í Meyjatúni "(franska: La Fiancée de Lucky Luke)" eftir belgíska teiknarann Morris og höfundinn Guy Vidal er 54. bókin í bókaflokknum um Lukku-Láka. Bókin kom út árið 1985, en sagan sem hún hefur að geyma birtist fyrst í Teiknimyndablaðinu Sval á sama ári.

Söguþráður.

Í bænum Meyjatúni, eins og víðar í Villta Vestrinu, ríkir ófremdarástand vegna kvenmannsleysis. Bæjarstjórinn í St. Louis hefur áhyggjur af fólksfækkun í Meyjatúni og fær Lukku-Láka til að fylgja hópi föngulegra kvenna þvert yfir Bandaríkin til bæjarins í því skyni að leysa vandamálið. Lukku-Láki er tregur í taumi til að byrja með, en lætur síðan tilleiðast. Með í för eru gamall vinur Láka, vagnstjórinn Halli svipa, og franski hárskerinn Samúel Smári, enda veitir ekki af liðsauka þar sem ferðin er löng og ströng. Eftir ævintýralegt ferðalag nær hópurinn loks til Meyjatúns. Þegar kemur upp úr dúrnum að vonbiðill einnar stúlkunnar, Jennýjar, er á bak við lás og slá þarf Lukku-Láki að hlaupa í skarðið og ganga í hnapphelduna.

Íslensk útgáfa.

Makaval í Meyjatúni kom út á vegum Frosks útgáfu í íslenskri þýðingu árið 2017.
Jack Lemmon

John Uhler „Jack“ Lemmon III (8. febrúar 1925 – 27. júní 2001) var bandarískur leikari. Þekktustu kvikmyndir hans eru "Enginn er fullkominn" ("Some Like It Hot", 1959), "Roberts stýrimaður" ("Mister Roberts", 1955) þar sem hann hlaut Óskarsverðlaun sem besti leikari í aukahlutverki, "Dagar víns og rósa" ("Days of Wine and Roses", 1962), "Kappaksturinn mikli" ("The Great Race", 1965), "Irma la Douce" (1963), "Makalaus sambúð" ("The Odd Couple", 1968), "Tískukóngur í klípu" ("Save the Tiger", 1973) þar sem hann hlaut Óskarsverðlaun sem besti leikari, "Utanbæjarfólk" ("The Out-of-Towners", 1970), "Kjarnaleiðsla til Kína" ("The China Syndrome", 1979), "Týndur" ("Missing", 1982) þar sem hann hlaut verðlaun sem besti leikari á kvikmyndahátíðinni í Cannes, "Glengarry Glen Ross" (1992) og "Fúll á móti" ("Grumpy Old Men", 1993). Hann lék á móti Walter Matthau í mörgum gamanmyndum.

Auk kvikmyndaleiks lék Lemmon í fjölda sjónvarpsmynda og á sviði. Hann varð lærifaðir Kevin Spacey eftir að þeir léku saman í leikriti Eugene O'Neill "Dagleiðin langa inn í nótt" árið 1986.

Lemmon var tvígiftur. Með fyrri eiginkonu sinni, leikkonunni Cynthia Stone, átti hann soninn Chris Lemmon sem einnig er leikari. Árið 1962 giftist hann leikkonunni Felicia Farr. Hann lést úr krabbameini í blöðruhálskirtli 2001, næstum nákvæmlega ári á eftir félaga sínum Walter Matthau.
Félagsprentsmiðjan

Félagsprentsmiðjan var prentsmiðja í Reykjavík. Hún var stofnuð 1. maí 1890 upp úr prentsmiðju sem Sigmundur Guðmundsson prentari keypti til Íslands árið 1885.
Sagan um hina fornu konunga Noregs

Sagan um hina fornu konunga Noregs (latína: "Historia de Antiquitate Regum Norwagiensium"), er yfirlitsrit um sögu Noregs frá Haraldi hárfagra, um 871, fram til þess að Haraldur gilli tók við völdum, um 1130. Sagan var rituð á latínu á árabilinu 1178 til 1188 og er því með elstu konungasögum sem varðveist hafa. Höfundurinn kallar sig Theodoricus monachus eða Þjóðrek munk, og kveðst hann aðallega byggja ritið á íslenskum heimildum.

Þó að höfundurinn sé hér kallaður Þjóðrekur munkur, er líklegra að hann hafi heitið Þórir. Hann var Norðmaður og var munkur af Benediktsreglu (monachus), e.t.v. í klaustrinu á Niðarhólmi í Þrándheimi. Ekki hefur tekist að tengja hann með vissu við menn sem báru það nafn, en nefna má tvær tilgátur. Að um sé að ræða Þóri sem var biskup í Hamri 1190–1196, og hins vegar að átt sé við Þóri Guðmundsson erkibiskup í Niðarósi 1206–1214. Báðir bera nafnið "Theodoricus" í heimild frá St. Victors-klaustrinu í París. Þeir voru hins vegar báðir af Ágústínusarreglu og hefðu tæplega kallað sig "monacus".

Verk Þjóðreks munks telst til elstu yfirlitsrita um sögu Noregs; hin eru "Historia Norwegiae" og "Ágrip af Noregskonungasögum".
Ybbs an der Donau

Ybbs an der Donau er um 5.500 manna bær í héraðinu Neðra Austurríki í austurhluta Austurríkis þar sem áin Ybbs rennur út í Dóná.
Split

Split (gríska: Aσπάλαθος, "Aspalaþos", latína: "Spalatum", ítalska: "Spalato") er önnur stærsta borg Króatíu með um 180 þúsund íbúa í borginni sjálfri og 350 þúsund á stórborgarsvæðinu. Borgin er hafnarborg við Adríahafið á Dalmatíuströndinni í héraðinu Split-Dalmatíu.
Kladovo

Kladovo er bær í Borumdæmi austast í Serbíu. Bærinn stendur á vesturbakka Dónár. Íbúafjöldi er um 9000.
Lauterbourg

Lauterbourg er bær í umdæminu Bas-Rhin í héraðinu Alsace-Champagne-Ardenne-Lorraine í norðausturhluta Frakklands þar sem áin Lauter rennur út í Rínarfljót. Bærinn stendur við landamærin að Þýskalandi nálægt þýsku borginni Karlsruhe. Lauterbourg er austasti bær meginlandshluta Frakklands. Íbúar eru um 2000.
Medar

Medar voru írönskumælandi þjóð sem hóf að setjast að í fjöllunum í norðvesturhluta þess svæðis sem í dag er Íran undir lok 2. árþúsundsins f.Kr. Þeir voru með fyrstu írönsku þjóðflokkunum sem fluttust til svæðisins í kjölfar Bronsaldarhrunsins milli 1200 og 1150 f.Kr. Ríki þeirra var kallað Medía og tungumálið medíska, en engir textar hafa fundist á því máli. Medía stóð þar sem nú eru landið Aserbaísjan, Íranska Kúrdistan og vesturhluti Tabaristan.

Þjóðflutningar Meda áttu sér stað á sama tíma og Mið-Assýríuveldinu hnignaði. Að auki stóðu bæði Elam og Babýlónía veikt. Þegar Ný-Assýríuveldið reis féll Medía í hendur þeirra á valdatíð Adad-nirari 3. sem ríkti frá 811 f.Kr. til 783 f.Kr. Medar gerðu bandalag við aðra þjóðflokka gegn Assýríu og lögðu Níníve undir sig 612 f.Kr. Þar með hrundi Ný-Assýríuveldið og Medaveldið reis í þess stað með Ekbatana sem höfuðborg. Kýros mikli lagði þetta ríki undir Persaveldi um 550 f.Kr.
Fagurblágresi

Fagurblágresi (fræðiheiti "Geranium himalayense") er lágvaxinn fjölæringur af blágresisætt.

Útbreiðsla og búsvæði.

Fagurblágresi vex í 3700 til 4400 m.y. sjávarmáli í suður og vestur Tíbet, Afghalnistan, norður Indlandi, Kashmir, Nepal og Pakistan.

Lýsing.

Fagurblágresi verður frá 9 til 32 sm á hæð, skriðult með stórum (1,4 til 2,1 sm) blá-fjólubláum blómum og djúpskornum blöðum.
Enska biskupakirkjan

Enska biskupakirkjan er ríkiskirkja Englands. Höfuð hennar er Elísabet 2. Englandsdrottning. Kirkjan er biskupakirkja sem Hinrik 8. Englandskonungur stofnaði árið 1534 til að geta ógilt hjónaband sitt og Katrínar af Aragon. Þannig hófst Enska siðbótin. Í valdatíð Elísabetar 1. var ákveðið að kirkjan skyldi vera bæði kaþólsk kirkja sem hluti af einni alheimskirkju sem byggist á postullegu trúarjátningunni, Níkeujátningunni og Aþanasíusarjátningunni og siðbótarkirkja sem byggist á þrjátíu og níu greinum ensku kirkjunnar og Almennu bænabókinni frá 1549.

Messur ensku biskupakirkjunnar fara fram á ensku. Stjórn kirkjunnar er í höndum biskupa sem eru höfuð biskupsdæma. Æðsti biskupinn er erkibiskupinn í Kantaraborg en höfuð kirkjunnar er Bretadrottning. Kirkjuþing ensku biskupakirkjunnar setur kirkjunni lög sem breska þingið verður að samþykkja. Biskupar eru skipaðir af forsætisráðherra Bretlands (fyrir hönd drottningar) samkvæmt tillögum frá sérstakri nefnd. Konur gátu fyrst orðið prestar í ensku biskupakirkjunni árið 1994 en höfðu áður getað orðið djáknar frá 1861. Libby Lane var fyrsta konan sem skipuð var biskup ensku biskupakirkjunnar árið 2015 en fyrsta konan sem fékk biskupsdæmi var Rachel Treweek skipuð síðar sama ár. Gifting samkynhneigðra er ekki heimil en biskupar kirkjunnar hafa „blessað“ borgaraleg hjónabönd samkynhneigðra.

Kirkjunni er skipt í tvö höfuðsvæði: Kantaraborg í suðri og Jórvík í norðri þar sem erkibiskupar sitja. Alls eru 42 biskupsdæmi um England. 26 biskupar sitja í lávarðadeild breska þingsins (e. House of Lords) sem hefur þó takmörkuð völd.

Kirkjan sér um 16.000 kirkjur og 42 dómkirkjur í landinu. Kirkjusókn hefur fallið undir milljón manns (þeir sem sækja kirkju a.m.k. vikulega) eða niður í 760.000 (2015).

Meðlimir hennar telja um 26 milljónir eða um 47% mannfjöldans.
Maajid Nawaz

Maajid Usman Nawaz (fæddur þann 2. nóvember 1978) er breskur aðgerðarsinni, rithöfundur, stjórnmálamaður, útvarps-og blaðamaður.

Nawaz fæddist í Essex í bresk-pakistanska fjölskyldu. Hann hefur lært lögfræði og arabísku og er með meistaragráðu í stjórnmálaheimspeki. Nawaz er fyrrum meðlimur íslamistahópsins Hizb ut-Tahrir og var handtekinn í Egyptalandi árið 2001 fyrir tengsl sín við hópinn. Þegar hann var í fangelsi hóf hann að lesa bækur um mannréttindi og var í tengslum við Amnesty International. Honum var sleppt árið 2006 og síðar yfirgaf hann Hizb ut-Tahrir og ákvað að fylgja veraldlegri túlkun á íslam.

Nawaz gaf bók um reynslu sína sem heitir "Radical". Hann stofnaði einnig Quilliam stofnunina árið 2007 með fyrrum íslamistum sem leitast við að gagnrýna og sporna við íslamisma og styður tjáningarfrelsi.

Árið 2015 bauð hann sig fram í þingkosningum fyrir Liberal Democrats-flokkinn í London. Nawaz hefur verið ráðgjafi breskra stjórnvalda frá valdatíð Tony Blair í baráttu gegn hryðjuverkum. Hann er tíður gestur í umræðuþáttum.
Beerenberg

Beerenberg er 2277 metra hátt eldfjall á Jan Mayen. Jökull þekur fjallið og liggja úr því skriðjöklar niður að sjó. Beerenberg þýðir "Bjarnarfjall" á hollensku en hollenskir hvalveiðimenn voru á þessum slóðum á 17. öld og sáu þar ísbirni. Fjallið gaus síðast árið 1985 en söguleg gos sem vitað er um áttu sér stað árin 1732, 1818, 1851 og 1970.
Brúttó, nettó og tara

Brúttó, nettó og tara eru hugtök sem notuð eru í sambandi við laun, vigt, verð, þyngd o.fl. Brúttó þýðir vergur eða heild, tara er frádráttarþáttur frá heildinni og nettó er mismunur á brúttó og töru.

Brúttóþyngd er samanlögð þyngd innihalds og umbúða, en nettóþyngd er þyngd innihalds án umbúða. Tara er þá þyngd umbúða.

Brúttólaun eru heildarlaun, en nettólaun eru launin að frádregnum lög- og samningsbundnum greiðslum, svo sem staðgreiðslu skatta, lífeyrisiðgjöldum o.fl.

Brúttóverð er heildarverð vöru að viðbættum kostnaði, en nettóverð er verðið án viðbætts kostnaðar.
Mount Baker

Mount Baker (einnig þekkt sem Kulshan á málum frumbyggja) er virk eldkeila í Fossafjöllum í Washingtonfylki Bandaríkjanna.

Mount Baker er hvað mest þakið jökli af eldfjöllum Fossafjalla. Það er 3286 metrar að hæð og þriðja hæsta fjall Washington. Lítil virkni hefur verið undanfarnar aldir en þó hefur stöku sinnum sést reykur í fjallinu.

Fjallið var fyrst nefnt af Spánverjum af Evrópubúum sem Gran Montaña del Carmelo en síðar nefndi George Vancouver breskur landkönnuður það eftir skipsforingjanum Joseph Baker.
Anna Lindh

Ylva Anna Maria Lindh (19. júní 1957 – 11. september 2003) var sænskur sósíaldemókratískur stjórnmálamaður, leiðtogi ungra sósíaldemókrata frá 1984 til 1990 og þingmaður frá 1982 til 1985 og 1998 til 2003. Hún tók við stöðu umhverfisráðherra 1994 sem hún gegndi þar til hún varð utanríkisráðherra 1998. Gjarnan hafði verið litið á Lindh sem rísandi stjörnu í sænskum stjórnmálum og sem hugsanlegan arftaka Görans Persson á formannsstóli Jafnaðarmannaflokksins.

10. september 2003 varð hún fyrir hnífárás og lést degi síðar. Í fjölmiðlum var mikið talað um að gerandinn hefði verið veikur á geði og hann hafði vissulega verið á geðdeild, en réttargeðlæknar og hæstiréttur komust að þeirri niðurstöðu að hann hefði verið sakhæfur og í blaðaviðtölum hefur morðinginn, Mijailo Mijailovic, viðurkennt að hann hafi ekki verið veikur á geði þegar hann framdi verknaðinn. Hann hafi einungis talið vist á réttargeðdeid ákjósanlegri en fangelsi. Ástæður morðins sagði hann vera að hann hataði stjórnmálamenn og kenndi þeim um það sem hann væri óánægður með í lífu sínu. Að akkúrat Anna Lindh hafi orðið fyrir valinu hafi hins vegar verið tilviljun og hann hefði deginum áður ætlað að myrða annan stjórnmálamann úr öðrum stjórnmálaflokki.
Kruså

Kruså er bær sem liggur við landamæri Danmerkur og Þýskalands á Suður-Jótlandi. Íbúar eru um 1600 talsins (2018).
Delphinium brachycentrum

Delphinium brachycentrum er tegund af sóleyjaætt. "Delphinium brachycentrum" er í ættkvíslinni riddarasporar.

Undirtegundir.

tegundin skiftist í eftirfarandi undirtegundir:
Guildford

Guildford er bær í Surrey í Englandi 43 km suðvestan við London. Bærinn stendur við A3-þjóðveginn milli London og Portsmouth. Íbúar eru um 137 þúsund.
Kitchener

Kitchener er borg í suður-Ontaríó í Kanada. Hún er um 100km vestur af Toronto og hafði um 240.000 íbúa árið 2015. Stórborgarsvæðið, sem hefur að geyma samliggjandi borgirnar Waterloo og Cambridge, hefur yfir hálfa milljón íbúa.

Bærinn/borgin hét Berlín frá 1854 til 1916 en margir þýskir innflytjendur höfðu flutt til borgarinnar. Eftir fyrri heimstyrjöldina var allmikil andúð á Þjóðverjum og nafn borgarinnar breytt í atkvæðagreiðslu í Kitchener eftir breskum marskálk.
Suðrænir söngvar

Suðrænir söngvar (enska: "Song of the South") er bandarísk Disney-kvikmynd frá árinu 1946.
Eva Pandóra Baldursdóttir

Eva Pandora Baldursdóttir (f. 8. október 1990) er fyrrverandi þingkona Pírata í Norðvesturkjördæmi. Eva sat á þingi frá 2016-2017.
Theodóra S. Þorsteinsdóttir

Theodóra Sigurlaug Þorsteinsdóttir er íslenskur stjórnmálamaður. Theódóra var alþingismaður frá 2016-2017 og sat á þingi fyrir Bjarta framtíð í Suðvesturkjördæmi.
Snækobbi

Snækobbi ( fræðiheiti "Erigeron humilis") er blómplanta af körfublómaætt sem vex hátt til fjalla. Hún er sjaldgæf á Íslandi. Snækobbi er af sömu ættkvísl (Erigeron) og fjallakobbi sem einnig vex hátt til fjalla og jakobsfífill sem vex á láglendi.
The Three Caballeros

The Three Caballeros (enska: "The Three Caballeros") er bandarísk Disney-kvikmynd frá árinu 1944.
Fagradalsfjall á Brúaröræfum

Fagradalsfjall á Brúaröræfum er 1022 m fjall að mestu úr þursabergi. Það er stærsta fjallið á Brúaröræfum.

Fagradalsgriðland nær yfir Fagradalsfjall og dalina umhverfis það, austan Kreppu, sem rennur í hálfhring umhverfis fjallið.
Dagur ginningarfíflanna

Dagur ginningarfíflanna (franska: "la journée des Dupes") var einn dagur í nóvember 1630 þegar óvinir Richelieu kardinála töldu sér hafa tekist að sannfæra Loðvík 13. um að hrekja hann frá völdum. Dagurinn er talinn hafa verið ýmist 10., 11. eða 12. nóvember.

Langvarandi átök milli konungsmóðurinnar, Maríu de'Medici, og kardinálans náðu hámarki þann 10. nóvember þegar hún krafðist þess að konungur gerði upp á milli þeirra. Þetta gerðist á fundi þeirra kardinálans og konungs í Lúxemborgarhöll. Eftir þetta hélt konungur í veiðihús sitt í Versölum. Richelieu taldi sjálfur að ferli hans við hirðina væri lokið en fyrir milligöngu valdamikilla bandamanna hans ákvað konungur að hafa hann áfram í þjónustu sinni. Meðan andstæðingar kardinálans fögnuðu falli hans í Lúxemborgarhöll hitti konungur Richelieu í Versölum þar sem hann fullvissaði hann um áframhaldandi stuðning sinn.

Eftir þetta fór María í sjálfskipaða útlegð til Compiègne.

Í skáldskap.

Dagur ginningarfíflanna er hápunktur skáldsögunnar "Le comte de Moret ou Le sphinx rouge" eftir Alexandre Dumas frá 1865-6 og í "Fyrirskipun kardinálans" ("Under the Red Robe") eftir Stanley J. Weyman frá 1894. Síðastnefnda bókin hefur tvisvar verið kvikmynduð, einu sinni sem bandarísk þögul mynd árið 1923 í leikstjórn Alan Crosland og síðan sem bresk mynd frá 1937 í leikstjórn Victor Sjöström.
Ástin og leigumarkaðurinn

Ástin og leigumarkaðurinn var hlaðvarpsþáttur sem var í gangi á Alvarpinu frá mars 2014 til mars 2015. Þættirnir voru í umsjón Sögu Garðarsdóttur og Uglu Egilsdóttur. "Ástin og leigumarkaðurinn" var einn af fyrstu þáttunum sem fór í gang á Alvarpinu og alls komu út 12 þættir. Þættirnir voru grínþættir, oft með viðtölum við gesti.
Engi

&lt;ns&gt;0&lt;/ns&gt;

&lt;revision&gt;

&lt;parentid&gt;1702350&lt;/parentid&gt;

&lt;timestamp&gt;2021-07-27T00:05:46Z&lt;/timestamp&gt;

&lt;contributor&gt;

&lt;username&gt;InternetArchiveBot&lt;/username&gt;

&lt;/contributor&gt;

&lt;comment&gt;Bjarga 1 heimildum og merki 0 sem dauðar.) #IABot (v2.0.8&lt;/comment&gt;

&lt;model&gt;wikitext&lt;/model&gt;

&lt;format&gt;text/x-wiki&lt;/format&gt;

Engi eða engjar er óáborið frjósamt land á bújörðum sem ætlað er til sláttar. Slægjulandi er skipt í tún og engi. Frá fornu fari skiptust nytjalönd jarða í tún og engi (og stundum akra) og haga eða beitiland. Nytjaland skiptist eftir eignarhaldi í eignarland, afrétti og almenninga. Á Íslandi voru tún venjulega heima við bæi og voru þau varin fyrir ágangi búfjár. Ekki var hins vegar borið á engi og þau ekki varin fyrir búfé. Víða eru engi þar sem vatn flæðir yfir hluta ársins og eru þau nefnd flæðiengi. Landnámsmenn virðast hafa kunnað til verka að veita vatni á engi. Bændaskólinn á Hvanneyri var staðsettur þar vegna engjanna við árósa Hvítár en vatn flæddi þar yfir á hverju vori og jók uppskeru

Mikið af heyforða bænda var fyrr á öldum og fram undir miðja 20. öld aflað á engjum og voru engi verðmætur hluti jarða. Í heyöflunarskýrslu fyrir Ísland árið 1882 er heyfengur af engjum eða úthey 2/3 af öllu heyi. Engjaheyskapur var mjög erfiður því engjar voru votlendar og oft fjarri bæjum og þurfti að raka blautu heyi saman og koma á þurrkvöll, það var flutt blautt á hestum.

Einkennisjurtir fyrir góðar engjar á Íslandi eru:
Askur (aðgreining)

Askur getur átt við eftirfarandi:
Mjólkurhristingur

Mjólkurhristingur (eða "sjeik", en. "milkshake") er kaldur þykkfljótandi ísdrykkur sem samanstendur af mjólk blönduð með bragðefnum eins og ávextum, berjum, safa, saft og oft líka rjómaís og verður oft drukkinn með sogröri.
Sergej Karjakín

Sergej Alexandrovítsj Karjakín (f. 12. janúar 1990) er rússneskur stórmeistari í skák. Áhugi hans og hæfileikar fyrir skák komu snemma fram og hann heldur heimsmetið fyrir að vera yngstur til að ná stórmeistaratitli en þeim árangri náði hann 12 og hálfs árs. Árið 2016 mætti hann Magnus Carlsen í heimsmeistaeinvígi eftir að hann vann forkeppnina í Moskvu. Carlsen vann einvígið í bráðabana eftir að leikar voru jafnir eftir 12 kappskákir.

Karjakín hefur 8 sinnum keppt á Ólympíumótinu í skák, þrisvar fyrir Úkraínu og fimm sinnum fyrir Rússland og vann alls þrjú gull, tvö silfur og eitt brons. Hann vann ennfremur gull í liða-heimsmeistarakeppninni í skák fyrir Rússland 2013.

Karjakín var settur í sex mánaða keppnisbann árið 2022 eftir að hann lýsti yfir stuðningi við innrás Rússa í Úkraínu.
Déjà vu

Hugtakið déjà vu (orðið er franskt og þýðir „séð áður/þegar séð“) er notað til að lýsa þeirri upplifun að hafa orðið fyrir atburði áður eða séð stað áður án þess að kunna skýringu á því. Frakkinn Émile Boirac kom fyrstur með nafnið að baki þessu, en hann var mikill áhugamaður um sálfræðileg fyrirbæri. Þeir sem upplifa "déjà vu" lýsa því sem að maður kannist við eitthvað sem maður ætti ekki að geta kannast við, en sagt er að 70% fólks hafi upplifað eitthverja útgáfu "déjà vu", og að fólk á aldrinum 15-25 ára sé líklegast til að upplifa "déjà vu". "Déjà vu" gerir ekki boð á undan sér og ekki er mögulegt að spá fyrir um það. Hér er um nokkuð flókið fyrirbæri að ræða og margar mismunandi kenningar hafa verið settar fram til að skýra hvers vegna við upplifum "déjà vu". Svissneski fræðimaðurinn Arthur Funkhouser hefur haldið því fram að til séu nokkrar „"déjà"-upplifanir“, og til að fræðast betur um fyrirbærið þarf að taka meira tillit til blæbrigðanna á milli atvikanna. Hann hefur flokkað "déjà vu" í nokkra flokka t.d.:

"Déjà vu" hefur einnig verið tengt við geðklofa og gagnaugablaðsflogaköst og sagt hefur að hjá flogaveikum sé "déjà vu" forsmekkur að flogakasti.

"Déjà vu" truflar veruleikaskynið því maður skynjar upplifunina bæði sem nýja og gamla. Svo virðist sem flogaveikir upplifi "dejà vu" lengur en aðrir, það getur varað í nokkra sólarhringa en varir annars hjá venjulegu fólki í nokkrar sekúndur eða mínútur. Einnig er hægt að framkalla "déjà vu" með dáleiðslu, t.d. ef dáleiddur maður er látinn heyra ákveðna tónlist sem hann hefur ekki heyrt áður og svo beðinn um að gleyma laginu, finnst honum lagið einstaklega kunnulegt þegar hann vaknar aftur.
Death Valley-þjóðgarðurinn

Death Valley-þjóðgarðurinn (enska: Death Valley National Park) er þjóðgarður á mörkum Kaliforníu og Nevada, Bandaríkjunum. Hann er staðsettur milli Mojave-eyðimerkurinnar og Lægðarinnar miklu og samanstendur að mestu leyti af Dauðadal en þar er lægsti punktur Norður-Ameríku. Þar eru saltsléttur, eyðimerkuröldur, gljúfur og ummyndað berg þar er 1,7 milljarða ára gamalt. Þjóðgarðurinn er sá stærsti í samfelldu Bandaríkjunum og er 13.650 ferkílómetrar. Funheitt verður á svæðinu á sumrin og getur hitinn farið yfir 50 gráður. Ársúrkoma er nánast engin (38mm). Þó vaxa þar yfir 1000 plöntutegundir. Sléttuúlfur og stórhyrningur eru meðal spendýra þar. Þjóðgarðurinn var stofnaður árið 1994 og hafði þá áður verið svokallað National monument og stækkaði fyrir vikið. Hæsti punktur þar er Telescope Peak (3368 m.).
Mergæxli

Mergæxli er krabbamein í beinmerg. Einkenna sjúkdómsins verður oft ekki vart fyrr á síðari stigum. Árlega greinast um 25 manns á Íslandi með mergæxli. Algengustu fylgikvillar eru beinverkir, blóðleysi, hækkun á kalki og nýrnaskemmdir. Horfur sjúklinga með mergæxli hafa batnað undanfarin ár. Góðkynja einstofna mótefnahækkun er forstig mergæxlis og þá mælast prótein sem kallast einstofna mótefni. Talið er að 4-5% Íslendinga yfir 50 ára aldri sé með forstig mergæxlis. Árið 2016 hófst rannsókn á Íslandi þar sem einn liður er að skima fyrir slíku próteini í blóði.